Twiddiba lil Efrajm Gwaj għall-kuruna mkabbra tas-sakranazzi ta' Efrajm , għaż-żahar midbiel, il-foħrija ta' sebħu fuq ras il-wied għammiel, tal-mitlufin fl-inbid. Araw, is-Sid għażel wieħed qawwi u felħan ! Bħal ħalba silġ, bħal riefnu qerried, bħal għargħar ta' ilma, qawwi u qerried, għad isabbathom mal-art b'kemm għandu saħħa. Taħt saqajh jisħaq il-kuruna tal-kburija tas-sakranazzi ta' Efrajm. U ż-żahar midbiel, il-foħrija ta' sebħu li hemm f'ras il-wied għammiel. Jiġrilu bħal tina bikrija qabel is-sajf: jaħtafha malli xi ħadd jaraha, u jiblagħha malli tiġi f'idu. Dakinhar ikun il-Mulej tal-eżerċti kuruna sabiħa u dijadema ta' ġmiel għal fdal il-poplu tiegħu; spirtu ta' ġustizzja għal min joqgħod fit-tribunal, u qawwa għal min jibqa' jitqabad fil-bieb. Theddida u wegħda lil Ġerusalemm Dawn ukoll jixxenglu bl-inbid, u bix-xorb qawwi jitbandlu. Qassis u profeta jixxenglu bix-xorb, megħlubin mill-inbid, jitbandlu bix-xorb, jixxenglu waqt il-viżjonijiet, jitbandlu meta jagħmlu l-ħaqq. L-imwejjed kollha tqalligħ, ħmieġ kullimkien. "Lil min se jgħallem l-għerf, u lil min se jfiehem il-messaġġ? Lit-trabi bilkemm maqtugħa minn sider ommhom? Iva: Saw lasaw ; saw lasaw; kaw lakaw; kaw lakaw; żegħer sam; żegħer sam. Għax b'xufftejn itemtmu, u b'ilsien barrani jkellem il-Mulej lil dan il-poplu. Diġà qalilhom: "Dan hu l-mistrieħ! Serrħu lill-għajjien! Dan hu l-faraġ!" Imma huma ma ridux jisimgħu. Din tkun il-kelma tal-Mulej għalihom: "Saw lasaw; saw lasaw; kaw lakaw, kaw lakaw; żegħer sam; żegħer sam. Biex jimxu u jaqgħu warranijiet u jitfarrku, jixxebbku, u jinqabdu. Għalhekk isimgħu l-kelma tal-Mulej, nies insolenti, ħakkiema ta' dan il-poplu, hawn f'Ġerusalemm. Intom tgħidu: "Aħna għamilna patt mal-mewt , u ftehim ma' Art l-Imwiet, biex meta l-frosta tgħaddi bħall-għargħar ma tilħaqniex. Għax għamilna l-gidba l-kenn tagħna, u l-qerq is-satra tagħna." Għalhekk dan jgħid Sidi l-Mulej: "Jien inqiegħed fis-sod ġebla f'Sijon , ġebla magħżula u prezzjuża, ġebla tax-xewka, imsejsa sewwa, u min jemmen fiha ma jitħarrikx. U nagħmel is-sewwa bħala riegla, u l-ġustizzja bħala nvell. Is-silġ iġarraf kenn il-gideb, u għargħar ta' ilma jġorr il-moħba. Il-patt tagħkom mal-mewt jitħassar; il-ftehim tagħkom ma' Art l-Imwiet ma jseħħx; meta tgħaddi l-frosta ssawwat, tbattikom mgħaffġin fl-art. Kull darba li tgħaddi taħtafkom; għax għodwa wara għodwa tgħaddi, binhar u billejl, u ħaġa tal-biża' tifhem biss il-messaġġ. Għax qasir ikun il-friex biex bniedem jimtedd, u dejjaq l-għata biex jitkebbeb fih. Għax bħalma qam fuq il-muntanja ta' Perasim , iqum issa l-Mulej. Bħalma saħan f'wied Gibgħon, jisħon issa biex itemm għemilu, għemil waħdani; biex jagħmel l-opra tiegħu, l-opra tiegħu misterjuża. U issa tkunux aktar insolenti, li ma jissikkawx aktar il-ktajjen tagħkom. Għax jien smajt digriet ta' qerda, mingħand Sidi l-Mulej tal-eżerċti, qerda għal fuq kollha kemm hi l-art. Agħtu widen u isimgħu leħni; oqogħdu attenti u isimgħu kliemi. Jaqaw il-bidwi jaħrat il-jum kollu, jikser u jxattab dejjem l-art? Jaqaw ma jwittix wiċċ l-art, u mbagħad jiżra' l-ħlewwa u jxerred il-kemmun? U ma jiżrax il-qamħ fir-raddi, u x-xgħir għalih u l-qamħ selvaġġ fit-truf? Alla tiegħu għallmu sewwa u wrieh kif. Mhux bix-xatba jidirsu l-ħlewwa, anqas rota ta' karettun ma jdawru fuq il-kemmun; iżda bil-ħatar iħabbtu l-ħlewwa, u b'qasba l-kemmun. Jaqaw il-qamħ tal-ħobż jinsaħaq? Le, għax il-bidwi ma jidirsux bla heda, lanqas ma jibqa' għaddej bir-romblu tas-slitta tiegħu, u ż-żiemel tiegħu ma jisħqux. Dan ukoll ġej mingħand il-Mulej tal-eżerċti; u hekk juri l-għaġeb ta' għaqlu, u l-kobor ta' għerfu.